1Wo'or 'ut, n-ta chic c'ax chiquij ni'pa i je re i Jesucrísto, ni'pa i n-quiqui 'an ta chic pacha u rayijbal i qui ch'acul; are, quiqui 'an u rayijbal u Tewal i Dios chique. 2Yin, ujer, to' xwoy'ej i camic, man in 'o te'ek pu'ab i mac atzalal. Wo'or n-in ta chic pu'ab i camic, man in 'elsam chic chupam in mac. I u Tewal i Dios u yom i c'aslemal chwe, man 'o chic re i Jesucrísto chwe. 3I Dios u 'anom jun utzil chomal chake, chi i ujer 'atbal tzij n-xtiqui ta chu 'onquil. Yoj, tupu xketamaj i 'atbal tzij-le (chi tz'ibtal can rumal i mam Moises), n-xka ch'ij tu 'anic pacha i cu bij. Xui-ri, xo'on panok, i Dios xu tak li u C'ojol ku', man cu tojbej re i ka mac. Ruc'am li u ch'acul pacha qui ch'acul i winak chi je ajmaquib; y ru' i mísmo u ch'acul-le, xu toj i ka mac. Queje ile, i Dios xresaj u cho'ab i mac atzalal pakawi. 4Xo'on i Dios ile, 'anbal-re chake chi coj tiqui chu 'onquil pacha cu bij i ujer 'atbal tzij. Wo'or n-caka 'an ta chic pacha u rayijbal i ka ch'acul, are caka 'an i pacha craj u Tewal i Dios chake. 5Conojel i je re i u Tewal i Dios, quiqui ch'ob u 'onquil wach craj ire. Conojel i ne te re ire, to' quiqui ch'ob u 'onquil wach craj i qui ch'acul. 6Ni'pa i to' quiqui ch'ob wach craj i qui ch'acul, que cam na. Ni'pa i lic quiqui ch'ob wach craj u Tewal i Dios, quiqui rik ni qui c'aslemal, xak quiqui rik u uxlanem qui c'ux chuwach i Dios. 7Queje ile que'elok, man ni'pa i to' quiqui ch'obo wach craj i qui ch'acul, je aj ch'o'oj 'uri ru' i Dios; n-quiqui ya ta quib chu 'onquil i u 'atbal tzij i Dios, xak n-que tiqui ta che. 8Ni'pa i to' quiqui 'an pacha u rayijbal i qui ch'acul, ique-le n-que u maj tu wach i Dios. 9Péro yix n-ix ta queje chic ile we katzij jekel i u Tewal i Dios piwanima; lic qui 'an 'uri pacha cu bij ire chiwe. Jun, we n-ti u Tewal i Crísto pa ranima, n-re ta 'uri i Crísto. 10Péro we i Crísto 'o piwanima, ix c'as 'uri rumal. Queje ile que'elok man i Dios quix rilo ix 'utz ix chom chuwach. 'O u c'aslemal i c'ux, tupu ca cam ni i ch'acul rumal i mac atzalal. 11I Dios xu c'unsaj sak chuwach i Jesucrísto are xcamic. We i u Tewal ire jekel piwanima yix, xak queje co'on che i ch'acul yix are quix camic, cu ya tan chic u c'aslemal. Queje ile cu 'an na, ru' u Tewal ire chi 'o piwanima. 12Rumal-i, wachalal, 'o chakakul caka 'ano pacha craj i u Tewal i Dios. N-are ti caka 'ano pacha craj u rayijbal i ka ch'acul chi n-'us taj. 13We qui 'ano to' pacha u rayijbal i ch'acul, quix cam na 'uri rumal. Xui-ri, we qui ya che i u Tewal i Dios, quix u to chu chupic i mal laj tak rayijbal re i ch'acul, quix c'asi na 'uri. 14Conojel i je uc'am rumal u Tewal i Dios, je rac'al 'uri i Dios. 15I u Tewal i Dios chi 'o chic iwu', n-quix u ya ta chic pu'ab i xibriquil, xui-ri, lic cu cowirsaj u cubibal i c'ux che i Kajwal. Rumal i u Tewal-le, ix rac'al chic i Dios; xak 'o u cowil ka c'ux caka bij "ka Kajaw" che i Dios. 16Xak i u Tewal i Dios cu bij pa ka c'ux chi lic oj rac'al i Dios. 17Rumal oj rac'al chic i Dios, ire cu ya ni u q'uial tak utzil chomal chake pacha u bim canok, man oj ralc'walxel junam ru' i Jesucrísto. Queje ile cu 'an na chake we caka tij uyej junam ru' i Crísto wo'or; co'on panok xak cocsax ni ka 'ij junam ru' ire. 18Bay, cwil yin, i uyej chi caka tij wo'or lic n-tu nimal chuwach i chomal chi ca ya' na chake co'on panok. 19Man i caj, i jyub ta'aj, ronojel ni'pa 'o chuwach, lic craj chic rilic i 'ij are ca 'alijinsax na, je pachin i je rac'al chic i Dios. 20Ujer, i u wach i jyub ta'aj lic 'utz te'ek, lic chom, xui-ri, i Dios xu c'okoj. N-utuquel ti u wach i jyub ta'aj xu tzucuj u c'okbal; are i Dios xajwanic. Xui-ri, u ch'obom chi cu yijba tan chic. 21Cu rik ni 'ij chi co'on tan chic 'utz. I Dios co'on na che i jyub ta'aj pacha co'on na chique i rac'al. Co'on panok, ique que 'elsax na chupam i c'ax; xak queje i caj, i jyub ta'aj, que 'elsax na chupam i c'ax. 22Keta'am chi ni'pa tak i u yijbam i Dios, que tijin chi rilic i c'ax pacha co'on jun ixok are calax jun rac'al: ca jilawic, cu tij ni c'ax c'a are na, we xutziric. Queje ile ca tijin i jyub ta'aj chu 'anic. 23Y n-xui ti i jyub ta'aj, xak queje yoj oj 'o pa c'ax tupu i u Tewal i Dios 'o chic ku'; ire-le are i nabe u sipon i Dios chake; xui-ri c'o i cu ya chake co'on panok. Lic coj jilawic, tz'akat cakoy'ej ni 'ij chi Dios cu 'alijinsaj chi oj rac'al. Lic cakoy'ej ni ka ch'acul c'ac' chi n-cril ta chic i c'ax, xak n-ca cam ta chic. 24Are xka cuba ka c'ux che i Jesucrísto, keta'am chi xak 'o i cu ya chake co'on panok. Jun, we 'o chic pu'ab wach i roy'em, ¿wuchac 'uri croy'ej mas? We 'o chic ru' wach i roy'em, n-ta chic u chac croy'ej. 25Xui-ri we cul ka c'ux che chi cakil u wach ni'pa tak i koy'em, 'o u chac 'uri ma ba'crij ka c'ux chi roy'exic. 26Xak i u Tewal i Dios coj u to, man yoj n-ta kas ka no'oj chu tz'onoxic wach tak i rajwaxic chake. Xui-ri, i mísmo u Tewal cu 'alijinsaj che i Ta pa ka q'uexel, ni'pa i n-coj tiqui ti yoj chu bixquil. 27I Ta chicaj lic reta'am wach caka ch'ob pa ka c'ux, cu ta 'uri wach craj i u Tewal che, man ni'pa i cu tz'onoj i u Tewal pakawi, xak are craj i Dios. Queje ile co'on chique i je re ire. 28Keta'am iri: conojel i c'ax quiqui na i Dios, ni'pa tak i ca pe piquiwi, 'is 'utz que'el chique rumal i Dios. Queje ile que'el chique ni'pa i je sic'tal rumal i Dios, chi xe u cha pacha u ch'obom ire. 29I Dios 'ax reta'am wi lok chu xebal, pachin que ajwan qui siq'uixic ru'. Ire xe u cha, man que'elok lic je queje pacha i Crísto chi u C'ojol. Craj ire chi u C'ojol que'elok chi are i 'atz chique u q'uial rachalal. 30I Dios, conojel ni'pa i xe u cha, chi que 'el na chi sak, xak xe u siq'uij ru'. Ni'pa i xe u siq'uij ru', xak xe u yijba chi je 'utz chuwach. Xak ni'pa i xe u yijba chi je 'utz chuwach, xu ya chique chi 'o qui 'ij ru'. 31¿Wach chic mas caka bij 'ut? We i Dios coj ruc'aj, ¿pachin ca tiqui 'uri chake? Mi jun. 32I Dios xu jach u C'ojol ire chi ca camsaxic, tobal-ke yoj konojel; tupu lic c'ax xu na'o, xu ya na chake. We queje ile xu 'ano, ¿xataba n-cu ya ta 'uri chake ronojel wach i rajwaxic chake? Cu ya'o pues. 33I Dios oj u chom chic; xu bij chi n-ta chic ka mac; ¿pachin 'uri cu cowij u c'ux chu bixquil chi c'o ka mac? Mi jun. 34¿Xataba 'o 'uri jun ca bin chake chi caka toj ni ka mac? N-taj. Mi ta are i Crísto ca bin ile, man are ire chi xu ya rib che i camic kumal yoj. Y n-xui ti ile, xak c'unsam chic sak chuwach, y wo'or 'o pu wikabim i Dios chila chicaj, are ca cojow ka tzij chuwach i Dios. 35¿Pachin 'uri coj resaj pu'ab i c'axnabal u c'ux i Crísto? Mi jun. We oj 'o pa tak c'ax, we caka tij uyej, we caka tij c'ax cumal i winak, ¿xataba i Crísto n-coj raj ta chic? We n-ta ka wa, o n-ta ka 'u', we oj 'o chuwach jun pelígro, o we coj qui camsaj, ¿xataba rumal ile i Crísto n-coj raj ta chic? Katzij coj raj. 36Keta'am chi coj ic'aw chupam ni'pa tak i c'ax-le man queje iri cu bij i tzij chi tz'ibtal chupam u wuj i Dios: Kajwal, awumal yet, cacaj coj qui camsaj; 'ij 'ij oj 'o chuwach i camic. C'ax quiqui 'an chake pacha quiqui 'an che i chij chi quiqui camsaj. (Queje ile tz'ibtalic.) 37N-ta co'ono caka tij i c'ax-le. Ronojel ni'pa tak ile, n-ca tiqui ta chake; xui-ri, yoj lic coj tiqui na che u cho'ab rumal i Crísto chi lic c'ax coj u na'o. 38Rumal-i, yin lic weta'am chi n-ta chic jun chic coj resaj pu'ab i Dios chi lic c'ax coj u na'o. N-ta coj resaw pu'ab ire, mi tene i camic, mi tene i c'aslemal; mi tene i ángel, mi tene itzel tak tew; mi tene ique chi 'o qui cho'ab (tupu n-ca 'iltaj ta qui wach); mi tene i tak re i wo'or, mi tene re i ca c'un lok; 39mi tene i je aj chuxe' i ulew, mi tene i je aj chicaj; mi tene jun chic chique ni'pa i 'olic n-ca tiqui ta chi kelsaxic pu'ab i c'axnabal u c'ux i Dios, chi u 'alijinsam chake rumal i Kajwal Jesucrísto.
ROMANOS 8